**Ismét a GVH célkeresztjében a Booking**

**Budapest, 2025. augusztus 6. – A Gazdasági Versenyhivatal (GVH) versenyfelügyeleti eljárást indított a Booking.com B.V.-vel szemben. A nemzeti versenyhatóság gyanúja szerint a holland multinacionális vállalkozás a szakmai gondosság követelményét sértő tájékoztatást nyújtott egyes szolgáltatásainak díjaival kapcsolatosan, illetve megtévesztette a fogyasztókat a Genius programjában elérhető kedvezményekkel kapcsolatban. A Booking-ot nem először vonta eljárás alá a GVH, a cég korábban összesen mintegy 3 milliárd forint versenyfelügyeleti bírságot fizetett be a magyar költségvetésbe különböző jogsértések miatt.**

A hollandiai székhelyű Booking.com B.V. (Booking) Európa és azon belül Magyarország piacvezető szálláshelyfoglalás közvetítő szolgáltatója. Több millió szálláshelyhez nyújt foglalási szolgáltatásokat, weboldalának havi látogató száma a főbb nyaralási időszakokban az 500 milliót is meghaladja.

A Gazdasági Versenyhivatal észlelte, hogy a Booking a szakmai gondosság követelményét sérti azzal, hogy nem biztosítja a kiszámíthatóságot és a megbízhatóságot egyes szolgáltatásainak díjaival kapcsolatosan. A vállalkozás szolgáltatásainak díjai ugyanis egyes esetekben eltérőek lehetnek különböző eszközökön, illetve formában igénybe véve (például mobilalkalmazás, vagy asztali számítógép), annak ellenére, hogy a szolgáltatások tartalma azonos. A GVH észlelte továbbá, hogy a cég valószínűsíthetően megtévesztő kereskedelmi kommunikációt folytat a Genius program különböző szintjein elérhető kedvezményekkel kapcsolatban is.

A Booking a fenti gyakorlatokkal 2022. január 1-jétől valószínűsíthetően megtéveszti a magyar fogyasztókat, hisz olyan ügyleti döntésekre készteti őket, melyeket egyébként nem feltétlenül hoznának meg, ezzel pedig akár többletköltségeket is okozhat számukra.

A versenyfelügyeleti eljárás megindítása nem jelenti annak kimondását, hogy a vállalkozás a jogsértést elkövette. Az eljárás a tények tisztázására és ezen keresztül a feltételezett jogsértés bizonyítására irányul. Az eljárás lefolytatására biztosított időtartam három hónap, amely indokolt esetben két alkalommal, egyenként legfeljebb két hónappal meghosszabbítható. A GVH felhívja a figyelmet arra, hogy a versenytörvény szerint az ügyfélnek a tényállás tisztázásához szükséges adatok közlésére való felhívásától az annak teljesítéséig terjedő időtartam az ügyintézési határidőbe nem számít bele.

A GVH árgus szemekkel figyeli az online szállás-helyfoglalási és szálláshely-közvetítési piacot, különösen a nyaralások időszakaiban. A GVH 2020-ban [2,5 milliárd forintos gigabírságot szabott ki a Booking.com-ra](https://www.gvh.hu/sajtoszoba/sajtokozlemenyek/2020-as-sajtokozlemenyek/gigabirsagot-kapott-a-gvh-tol-a-booking), annak agresszív, a fogyasztókat megtévesztő értékesítési módszerei miatt, majd 2024-ben további [382,5 millió forintos utóvizsgálati bírsággal sújtotta a céget](https://www.gvh.hu/sajtoszoba/sajtokozlemenyek/2024-es-sajtokozlemenyek/rekordbirsag-kozel-400-millio-forintra-buntette-a-gvh-a-booking-ot), mivel az eredeti eljárásban vállalt kötelezettségeit nem megfelelően teljesítette, sőt egyes esetekben folytatta is az eredeti jogsértő gyakorlatokat.

[A nemzeti versenyhatóság 2023 nyarán gyorsított ágazati vizsgálatot is indított](https://gvh.hu/sajtoszoba/sajtokozlemenyek/2023-as-sajtokozlemenyek/gyorsan-lepett-a-gvh-hamarosan-kiderul-hogy-torzulhatott-e-a-piaci-verseny-az-online-szallasfoglalasi-piacon) a szektorban, a nagy számú piaci jelzésekre tekintettel. [A GVH számos javaslatot tett a gyorsított ágazati vizsgálat végleges jelentésében](https://www.gvh.hu/sajtoszoba/sajtokozlemenyek/2023-as-sajtokozlemenyek/vegleges-a-gvh-jelentese-az-online-szallashelyfoglalasi-piacrol), többek között szükségesnek jelölte meg az árparitásos szerződési feltételek kivezetését, amire végül sor is került és a Booking.com 2024. július 1-től el is törölte ezen klauzulák alkalmazását.

Az ügy hivatali nyilvántartási száma: **VJ/30/2025.**

**GVH Kommunikáció**

További információ:

Horváth Bálint, kommunikációs vezető +36 20 238 6939

Gondolovics Katalin, sajtószóvivő +36 30 603 1170